Ühisettepanek: NÕUKOGU MÄÄRUS, millega muudetakse nõukogu määrust (EÜ) nr 765/2006, milles käsitletakse piiravaid meetmeid Valgevene suhtes /* KOM/2012/032 lõplik - 2012/0016 (NLE) */





SELETUSKIRI (1) Nõukogu 18. mai 2006. aasta määrusega (EÜ) nr 765/2006 on ette nähtud president Lukašenko ja teatavate Valgevene ametnike varade külmutamine. (2) Nõukogu … jaanuari 2012. aasta otsusega 2012/…/ÜVJP on nõukogu otsustanud, et rahalised vahendid ja majandusressursid tuleks külmutada i) isikutel, kes vastutavad inimõiguste raske rikkumise eest või kodanikuühiskonna ja demokraatliku opositsiooni vastu suunatud repressioonide eest, ning ii) isikutel ja üksustel, kes saavad kasu Lukašenko režiimist või toetavad seda, eelkõige režiimi rahaliselt või materiaalselt toetavatel isikutel ja üksustel. (3) Kõnealune meede kuulub Euroopa Liidu toimimise lepingu reguleerimisalasse ja seepärast on selle rakendamiseks vaja ELi õigusakti, eelkõige tagamaks, et kõikide liikmesriikide majandustegevuses osalejad kohaldaksid meedet ühetaoliselt. (4) ELi välisasjade ja julgeolekupoliitika kõrge esindaja ning Euroopa Komisjon teevad ühiselt ettepaneku muuta vastavalt nõukogu määrust (EÜ) nr 765/2006. 2012/0016 (NLE) Ühisettepanek: NÕUKOGU MÄÄRUS, millega muudetakse nõukogu määrust (EÜ) nr 765/2006, milles käsitletakse piiravaid meetmeid Valgevene suhtes EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu … jaanuari 2012. aasta otsust 2012/…/ÜVJP,[1] millega muudetakse nõukogu otsust 2010/639/ÜVJP Valgevene vastu suunatud piiravate meetmete kohta, võttes arvesse ELi välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1) Nõukogu 18. mai 2006. aasta määrusega (EÜ) nr 765/2006[2] on ette nähtud president Lukašenko ja teatavate Valgevene ametnike varade külmutamine. (2) Nõukogu … jaanuari 2012. aasta otsusega 2012/…/ÜVJP on nõukogu otsustanud, et rahalised vahendid ja majandusressursid tuleks külmutada i) isikutel, kes vastutavad inimõiguste raske rikkumise eest või kodanikuühiskonna ja demokraatliku opositsiooni vastu suunatud repressioonide eest, ning ii) isikutel ja üksustel, kes saavad kasu Lukašenko režiimist või toetavad seda, eelkõige režiimi rahaliselt või materiaalselt toetavatel isikutel ja üksustel. (3) Kõnealune meede kuulub Euroopa Liidu toimimise lepingu reguleerimisalasse ja seepärast on selle rakendamiseks vaja ELi õigusakti, eelkõige tagamaks, et kõikide liikmesriikide majandustegevuses osalejad kohaldaksid meedet ühetaoliselt. (4) Määrust (EÜ) nr 765/2006 tuleks seetõttu vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 765/2006 muudetakse järgmiselt. Artikkel 2 asendatakse järgmisega: „Artikkel 2 1. Külmutatakse kõik rahalised vahendid ja majandusressursid, mis kuuluvad I, IA ja IB lisas loetletud füüsilistele või juriidilistele isikutele, üksustele või asutustele või mis on nende valduses või kontrolli all. 2. Rahalisi vahendeid ega majandusressursse ei anta otseselt ega kaudselt I, IA või IB lisas loetletud füüsiliste või juriidiliste isikute, üksuste või asutuste käsutusse ega nende toetuseks. 3. Keelatud on teadlikult ja tahtlikult osaleda tegevuses, mille otsene või kaudne eesmärk või tagajärg on kõrvalehoidmine lõigetes 1 ja 2 osutatud meetmetest. 4. I lisas on loetletud füüsilised või juriidilised isikud, üksused ning asutused, kelle kohta on nõukogu vastavalt nõukogu otsuse 2010/639/ÜVJP artikli 2 lõike 1 punktile a kindlaks teinud, et nad vastutavad Valgevenes 19. märtsil 2006 toimunud presidendivalimistel esinenud rahvusvaheliste valimisstandardite rikkumise ning kodanikuühiskonna ja demokraatliku opositsiooni vastu suunatud ebaseadusliku käitumise eest või et nad on sellise tegevuse eest vastutavate isikutega seotud. 5. IA lisas on loetletud füüsilised või juriidilised isikud, üksused ning asutused, kelle kohta on nõukogu vastavalt nõukogu otsuse 2010/639/ÜVJP artikli 2 lõike 1 punktile b kindlaks teinud, et nad vastutavad Valgevenes 19. detsembril 2010 toimunud presidendivalimistel esinenud rahvusvaheliste valimisstandardite rikkumise ning kodanikuühiskonna ja demokraatliku opositsiooni vastu suunatud ebaseadusliku käitumise eest või et nad on sellise tegevuse eest vastutavate isikutega seotud. 6. IB lisas on loetletud füüsilised või juriidilised isikud, üksused ning asutused, kelle kohta on nõukogu vastavalt nõukogu otsuse 2010/639/ÜVJP artikli 2 lõike 1 punktidele c ja d kindlaks teinud, et nad i) vastutavad inimõiguste raske rikkumise eest või kodanikuühiskonna ja demokraatliku opositsiooni vastu suunatud repressioonide eest Valgevenes või ii) saavad kasu Lukašenko režiimist või toetavad seda.” Artikkel 2 Käesoleva määruse lisa lisatakse määrusele (EÜ) nr 765/2006 IB lisana. Artikkel 3 Käesolev määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja „IB LISA Käesolevas lisas kandeid ei ole.” [1] ELT L …, … 1.2012, lk … [2] ELT L 134, 20.5.2006, lk 1. 1